Ravimiarendus
Ravimiarendus ehk ravimite väljatöötamine on toimingute kogum, mille eesmärgiks on uute ravimite turuletoomine. Ravimiarenduse inglisekeelne vaste drug development kajastab rangelt vaid neid ravimikandidaatide täiustamise ja iseloomustamise etappe, mis järgnevad algsete kandidaatide tuvastamisele ja optimeerimisele nn ravimiavastuse (drug discovery) ja/või ravimidisaini (drug design) käigus. Eestikeelses keeleruumis võib ravimiarendus oma laiemas täienduses hõlmata ka ravimi keemilise struktuuri planeerimist, lähtudes ühendi toimest ja ohutusest. Uute ravimite ohutuse tagamiseks on oluline, et ravimiarenduse protsess toimuks vastavuses rahvusvaheliselt kokku lepitud kvaliteedi- ja eetikanõuetega, kus ravim peab läbima nii eelkliinilised kui ka kliinilised uuringud. Ravimiarenduse seisukohalt on tähtsad nii teaduslik innovatiivsus, intellektuaalomand kui ka majanduslikud aspektid. Tänapäeval kulgeb teadusarendusprotsess sageli ülikoolide ja erasektori koostööna, kus farmaatsiatööstuse roll on eriti oluline ravimiarenduse viimastes etappides. 2011. aastal ilmunud uuringu andmetel kestab keskmise ravimikandidaadi teekond laborist apteeki 15 aastat ja selleks kulub ligi 1 miljard USA dollarit. Samas oleneb ravimiarenduse edukus haiguse tüübist, millele ravimit otsitakse, bioloogilise sihtmärgi tüübist, mis on haigusega seotud, ning ka ravimi enda liigitusest (nt kas tegemist on väikese molekuli, antikeha või geeniravimiga).